Na temelju odredbe članka 132. st. 1. Zakona o gradnji („NN“, broj 153/13, 20/17, 39/19 i 125/19) i odredbe članka 32. stavak 1. podstavak 31. Statuta Grada Staroga Grada („Službeni glasnik Grada Starog Grada“, broj: 12/09, 3/10, 4/13, 5/13, 6/18 i 2/20), a po prethodno pribavljenom mišljenju Turističke zajednice Grada Staroga Grada od 15. prosinca 2020. godine *Gradsko vijeće Grada Staroga Grada*, na XXXVII. sjednici održanoj dana 23. prosinca 2020. godine d o n o s i

***O D L U K U***

***o privremenoj zabrani izvođenja građevinskih radova***

***tijekom turističke sezone***

* 1. **UVODNE ODREDBE**

*Članak 1.*

Ovom Odlukom privremeno se zabranjuje izvođenje građevinskih radova za vrijeme turističke sezone na području Grada Staroga Grada, odnosno određuju vrste radova, područja, razdoblje kalendarske godine i vrijeme u kojem se privremeno zabranjuje izvođenje građevinskih radova, utvrđuju opći uvjeti i razlozi zbog kojih se u pojedinim slučajevima mogu izvoditi građevinski radovi te prekršajne odredbe.

**II**. **VRSTE GRAĐEVINSKIH RADOVA ČIJE SE IZVOĐENJE PRIVREMENO ZABRANJUJE**

*Članak 2.*

1. Privremeno se zabranjuje izvođenje zemljanih radova i radova na izgradnji konstrukcije građevine.
2. Zemljanim radovima i radovima na izgradnji konstrukcije građevine, u smislu ove Odluke, smatraju se prethodni i pripremni zemljani radovi, tesarski radovi, armirački radovi, betonski radovi i ostali građevinski radovi u i oko građevine, a obavljaju se uz pomoć radnih strojeva, kompresora, kamiona, građevinskih miješalica, udarni čekići (štemalice) i slične naprave kojima se proizvodi buka u okolišu.
3. **VRIJEME, RAZDOBLJE I PODRUČJA PRIVREMENE ZABRANE IZVOĐENJA GRAĐEVINSKIH RADOVA**

*Članak 3.*

Privremeno se zabranjuje izvođenje građevinskih radova za vrijeme turističke sezone na području Grada Staroga Grada za vrijeme trajanja turističke sezone u kalendarskom razdoblju od 1. lipnja do 30. rujna 2021. godine, u vremenu od 00:00 do 24:00 sata.

1. **IZNIMKE OD PRIVREMENE ZABRANE IZVOĐENJA GRAĐEVINSKIH RADOVA**

*Članak 4.*

1. U vremenu, razdoblju i na području utvrđenom odredbom članka 3. ove Odluke, iznimno se mogu izvoditi slijedeći građevinski radovi:

1. građevine, odnosno radove za čije je građenje, odnosno izvođenje utvrđen interes Republike Hrvatske

2. uklanjanje građevina na temelju rješenja građevinske inspekcije ili odluke drugog tijela državne vlasti

3. građenje građevina, odnosno izvođenje radova u godini u kojoj je odluka stupila na snagu.

*Članak 5.*

Investitori i izvođači radova koji su za potrebe izvođenja radova zauzeli i koriste javnu površinu, dužni do dana privremene zabrane izvođenja građevinskih radova u smislu odredbe članka 3. ove Odluke, istu dovesti u prijašnje stanje.

1. **NADZOR NAD PROVEDBOM ODLUKE**

*Članak 6.*

Nadzor nad provedbom ove Odluke provodi komunalno redarstvo u Jedinstvenom upravnom odjelu Grada Staroga Grada (dalje u tekstu: komunalno redarstvo).

*Članak 7.*

U obavljanju nadzora komunalno redarstvo postupa po odgovarajućim odredbama Zakona o građevinskoj inspekciji.

1. **ZAVRŠNE ODREDBE**

*Članak 8.*

1. Ova Odluka stupa na snagu osmog dana od dana objave u „Službenom glasniku Grada Staroga Grada“.
2. Danom stupanja na snagu ove Odluke prestaje važiti Odluka o privremenoj zabrani izvođenja građevinskih radova tijekom turističke sezone („Službeni glasnik Grada Starog Grada“, broj: 11/19).



REPUBLIKA HRVATSKA

SPLITSKO-DALMATINSKA ŽUPANIJA



GRAD STARI GRAD

***G r a d s k o v i j e ć e***

KLASA: 361-01/20-01/ 22 PREDSJEDNIK

URBROJ: 2128/03-20-4 GRADSKOG VIJEĆA

Stari Grad, 23. prosinca 2020. godine   *Teo Bratanić*